Κως, 16 Φεβρουαρίου 2016

**ΕΙΣΗΓΗΣΗ ΔΗΜΑΡΧΟΥ ΚΩ ΣΤΗ ΣΥΝΕΔΡΙΑΣΗ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΣΤΙΣ 16/2/2016 ΓΙΑ ΤΟ ΜΕΤΑΝΑΣΤΕΥΤΙΚΟ.**

Κυρίες και Κύριοι,

Ο Δήμος Κω από την πρώτη στιγμή προσέγγισε το μεταναστευτικό πρόβλημα με όρους ευθύνης και τοπικού συμφέροντος.

Έχουμε δικαιωθεί σε όλες τις εκτιμήσεις μας.

Από τον περασμένο Απρίλιο μιλούσαμε για την ανάγκη να διαχωρίσουμε τις περιπτώσεις των προσφύγων από τους παράνομους μετανάστες, όταν κάποιοι άλλοι τους είχαν βαφτίσει όλους πρόσφυγες.

Επισημαίναμε ότι η πολιτική των ανοιχτών συνόρων και η απουσία μηχανισμών ή πολιτικών ανάσχεσης θα οδηγήσει στην ανεξέλεγκτη αύξηση των μεταναστευτικών ροών. Και αυτό έγινε.

Μιλήσαμε εγκαίρως για τον κίνδυνο να κλείσουν άλλες χώρες τα σύνορα και να εγκλωβιστούν στην Ελλάδα χιλιάδες πρόσφυγες και παράνομοι μετανάστες. Το είχα πει το περασμένο καλοκαίρι.

Είχα τονίσει την ανάγκη ελέγχου των θαλάσσιων συνόρων, την οποία κάποιοι αρνούνταν από τον περασμένο Μάιο.

Τώρα δυστυχώς η χώρα σύρθηκε σε αυτή την επιλογή, με την εμπλοκή των δυνάμεων του ΝΑΤΟ.

Αυτοί που μας κουνάνε το δάχτυλο, να τα θυμούνται όλα αυτά.

Όλα όσα αναφέρω είναι δημόσιες τοποθετήσεις μας, που δικαιώθηκαν από τις ίδιες τις εξελίξεις.

Σε ότι αφορά στη διαχείριση του προβλήματος στο νησί μας.

Η ανεπάρκεια και η απουσία του Κράτους οδήγησε κάποιους να στοχοποιήσουν το Δήμο και τους πολίτες.

Τον Κάπτεν-Ηλίας το θυμάστε;

Ποιοι το έστησαν και με ποιους σκοπούς;

Την αδυναμία της Ελληνικής Αστυνομίας να προχωρήσει στην καταγραφή και στο έργο της ταυτοποίησης την θυμάστε;

Ποιος ευθύνεται που δεν υπήρχε προσωπικό, ηλεκτρονικές υποδομές και μηχανήματα Eurodac;

Ο Δήμος;

Εμείς οι ίδιοι είχαμε ζητήσει τη μεταφορά της υπηρεσίας καταγραφής σε χώρο εκτός πόλης, με την προϋπόθεση όμως ότι θα ενισχυόταν για να μπορεί να γίνει το έργο της καταγραφής.

Οι αποφάσεις όμως ανήκουν στο Υπουργείο Δημόσιας Τάξης, όχι στο Δήμο.

Ο μύθος ότι ο Δήμος και οι πολίτες της Κω δεν θέλουν να γίνει τίποτα στο νησί τους, καταρρίφθηκε.

Προτείναμε 10 δημόσια, δημοτικά ή ιδιωτικά ακίνητα για να εγκατασταθεί η υπηρεσία καταγραφής της Ελληνικής Αστυνομίας αλλά να παρέχεται στο συγκεκριμένο χώρο ανθρωπιστική βοήθεια και φροντίδα υγείας.

Ήταν χώροι 4-7 στρεμμάτων που ήταν επαρκείς , εφόσον βέβαια οι παράνομοι μετανάστες και πρόσφυγες έφευγαν εντός 24ωρου.

Κάποιοι όμως τους απέρριψαν, ήθελαν 20 και 40 στρέμματα. Γιατί γνώριζαν και γνωρίζουν τρία πράγματα:

1ον-Ότι δεν υπάρχει πλαίσιο για την αναλογική κατανομή προσφύγων σε χώρες της Ε.Ε. Οι χώρες αυτές δεν δέχονται να φιλοξενήσουν ένα μεγάλο , κατά την κρίση τους αριθμό προσφύγων.

2ον-Ότι δεν υπάρχει πλαίσιο για την επαναπροώθηση των παράνομων μεταναστών που είναι πλέον περισσότεροι από τους πρόσφυγες. Όλοι αυτοί δεν μπορούν να ταξιδέψουν σε άλλες χώρες μετά την ένταση των συνοριακών ελέγχων. Που θα πάνε; Που θα κρατούνται;

3ον-Καμία εγγύηση δεν υπάρχει για την 24ωρη ή 48ωρη παραμονή τους στο νησί. Απολύτως καμία. Για αυτό και υπάρχουν διατάξεις στο νόμο , σύμφωνα με τις οποίες, ο διοικητής κάθε κέντρου μπορεί να παρατείνει τη διαμονή τους ακόμα και 23 ημέρες. Και δεν θα σταματήσουμε εκεί.

Κυρίες και κύριοι,

Αν η κυβέρνηση δεχόταν τη λύση του κέντρου καταγραφής και της 24ωρης παραμονής παράνομων μεταναστών και προσφύγων στην Κω, δεν θα υπήρχε κανένα πρόβλημα.

Επέλεξε όμως τη λύση του hot spot.

Μας λένε ότι το hot spot στην Κω είναι δέσμευση της χώρας στην Ευρωπαϊκή Ένωση.

Ποιος, με ποιους όρους, ποια κριτήρια και με ποια εξουσιοδότηση ανέλαβε τη συγκεκριμένη δέσμευση;

Δεν λέει σε κανέναν τίποτα το γεγονός ότι η Κως είναι ένας από τους κορυφαίους τουριστικούς προορισμούς παγκοσμίως;

Επισημαίνω ότι δεν έχει ανακληθεί ακόμα η απόφαση για το Λινοπότι αλλά και η παραχώρηση του ακινήτου του Βακούφ.

Εφόσον κατασκευάζουν τώρα το hot spot στο Πυλί, γιατί δεν ανακαλούν τις δύο συγκεκριμένες πράξεις;

Αυτό δεν προβληματίζει κανέναν;

Οι πολίτες της Κω έδειξαν τη συμπόνια και τον ανθρωπισμό τους σε αυτούς τους δυστυχείς ανθρώπους. Το έκαναν μακριά από τις κάμερες, χωρίς να το διατυμπανίζουν και χωρίς ανταλλάγματα. Γιατί άλλοι είναι αυτοί που κερδίζουν χρήματα, έχουν στήσει δουλειές και εργολαβίες από το μεταναστευτικό.

Οι πολίτες της Κω δικαίως διαμαρτυρήθηκαν διαβλέποντας τον κίνδυνο να ακυρωθεί η ταυτότητα τουριστικού προορισμού του νησιού.

Διαμαρτυρήθηκαν ειρηνικά και αντιμετωπίστηκαν με βία και χημικά.

Συκοφαντήθηκαν ως ακροδεξιοί.

Ποιοι;

Οι Κώοι των δημοκρατικών αγώνων.

Τα παπαγαλάκια και οι κουκουλοφόροι έλεγαν για 10-20 που αντιδρούν.

Είδαν όμως πόσοι ήταν στο συλλαλητήριο της προηγούμενης εβδομάδας και της Κυριακής στο Πυλί.

Τολμούν και μιλούν για μειοψηφίες και συκοφαντούν τους πολίτες της Κω οι κρυπτόμενοι κουκουλοφόροι και τα παπαγαλάκια.

Όλοι αυτοί που με το μόνο που ασχολούνται εδώ και ένα χρόνο είναι το πως θα μετατρέψουν την Κω σε επίσημη πύλη εισόδου παράνομων μεταναστών και προσφύγων.

Και δεν διστάζουν να συκοφαντούν όχι μόνο το Δήμαρχο, αυτό είναι το λιγότερο γιατί στην πολιτική γνωρίζω τις συνθήκες ζούγκλας που επικρατούν, ξέρω τι έχω να αντιμετωπίσω.

Συκοφαντούν τους ίδιους τους πολίτες της Κω και το νησί μας.

Όλοι αυτοί αρνούνται βέβαια το δικαίωμα των πολιτών της Κω να εκφράσουν την άποψη τους.

Για αυτό και μας έστειλαν τα ΜΑΤ.

Για αυτό και πανικοβλήθηκαν από την ιδέα του δημοψηφίσματος.

Γιατί γνωρίζουν ότι η συντριπτική πλειοψηφία των πολιτών της Κω θα αποδοκιμάσει τις επιλογές τους.

Αυτή η μεγάλη πλειοψηφία απαρτίζεται από πολίτες που ανήκουν σε όλο το πολιτικό φάσμα.

Η διαμαρτυρία τους δεν μπορεί να ελεγχθεί και να καπελωθεί από κανένα κόμμα.

Δεν καθοδηγείται από το Δήμο, είναι μια γνήσια και αυθόρμητη αντίδραση πολιτών.

Οικογένειες βρέθηκαν απέναντι στα ΜΑΤ και έφαγαν τα χημικά;

Για αυτό δεν θα πει κανείς τίποτα;

Η διαμαρτυρία των πολιτών δεν μπορεί να συκοφαντηθεί και να ταυτιστεί με τη Χρυσή Αυγή.

Αλήθεια όταν το καλοκαίρι η Χρυσή Αυγή τάχθηκε υπέρ του δημοψηφίσματος και υπέρ του ΟΧΙ, ήταν δυνατόν να την ταυτίσουμε εμείς με το Σύριζα και την κυβέρνηση;

Να χρησιμοποιήσουμε τέτοια ευτελή επιχειρήματα, όπως κάνουν κάποιοι άλλοι τώρα;

Φτάσανε στο σημείο να με ταυτίζουν με τη Χρυσή Αυγή, να χρησιμοποιούν αθλιότητες, όταν είναι γνωστή σε όλους η δημοκρατική μου πορεία, η διαδρομή μου και οι ιδέες μου.

Κυρίες και κύριοι

Η πρόταση για να διερευνήσουμε τη δυνατότητα να εκφραστεί επισήμως με δημοψήφισμα η άποψη των πολιτών για τη δημιουργία του hot spot, πάρθηκε στο προηγούμενο δημοτικό συμβούλιο και ανατέθηκε στις υπηρεσίες του Δήμου να ετοιμάσουν τη σχετική εισήγηση.

Κάποιοι δεν θέλουν να εκφραστεί η βούληση των πολιτών, είναι δακτυλοδεικτούμενοι, τους βλέπετε.

Γιατί ξέρουν ότι το αποτέλεσμα θα είναι συντριπτικό.

Για εμάς το ζήτημα αυτό της έκφρασης της άμεσης δημοκρατίας δεν είναι θέμα εντυπώσεων.

Δεν πρόκειται να κάνουμε κάτι το οποίο δεν θα έχει ούτε θεσμική ούτε νομική ισχύ.

Η διεξαγωγή του δημοψηφίσματος προϋποθέτει την ολοκλήρωση μιας σειράς διαδικασιών και την έγκριση από την Αποκεντρωμένη Διοίκηση και την έκδοση του σχετικού Προεδρικού Διατάγματος.

Ο Δήμος μπορεί να ολοκληρώσει τις διαδικασίες αλλά και το κόστος.

Για να έχει όμως θεσμική και νομική ισχύ το δημοψήφισμα πρέπει να προηγηθεί η έκδοση Προεδρικού Διατάγματος.

Για το σκοπό αυτό θα απευθύνουμε ερώτημα στο Υπουργείο Εσωτερικών, στην Αποκεντρωμένη Διοίκηση και στο Επιστημονικό Συμβούλιο της Βουλής προκειμένου το δημοψήφισμα να έχει θεσμική και νομική ισχύ.

Δεν μας ενδιαφέρει η δημιουργία εντυπώσεων, θα μπορούσαμε να στήσουμε μόνοι μας κάλπες αλλά χωρίς να υπάρχει θεσμική και νομική ισχύς.

Το ίδιο έκανε και η Περιφέρεια Ιονίων Νήσων για το θέμα της παραχώρησης των περιφερειακών αεροδρομίων , έκανε ένα άτυπο δημοψήφισμα χωρίς θεσμική ισχύ.

Εδώ δεν παίζουμε με τις εντυπώσεις.

Ξέρουμε ότι η συντριπτική πλειοψηφία των πολιτών της Κω θα απορρίψει τη δημιουργία hot spot και θα ταχθεί υπέρ της πρότασης του Δήμου για τη δημιουργία ενός χώρου καταγραφής 4-7 στρεμμάτων με άμεση και εντός 24ωρου αναχώρηση από το νησί όσων καταγράφονται.

Γιατί το ερώτημα του δημοψηφίσματος δεν μπορεί να είναι Όχι ή Ναι στο hot spot.

To OXI στο hot spot δεν σημαίνει ότι δεν θέλω να γίνει τίποτα. Το ΟΧΙ στο hot spot σημαίνει ότι εγκρίνει ο πολίτης την πρόταση του Δήμου για τον χώρο καταγραφής και την άμεση αναχώρηση από το νησί όσων καταγράφονται.

Και αντίστοιχα το ΝΑΙ στο hot spot σημαίνει ότι απορρίπτει ο πολίτης την πρόταση του Δήμου.

Όλοι μας θέλουμε να δώσουμε τη δυνατότητα στον πολίτη να εκφραστεί μέσα από μια διαδικασία που θα έχει νομική και θεσμική ισχύ.

Δεν έχω αυταπάτες, γνωρίζω ότι κάποιοι δεν θέλουν με τίποτα αυτό το δημοψήφισμα.

Εμείς όμως θα λειτουργήσουμε θεσμικά και υπεύθυνα.

Η Κως και οι πολίτες της έχουν μάθει να σέβονται τους νόμους.

Με αυτό τον τρόπο που επιβλήθηκε η λειτουργία του hot spot στην Κω, δεν θα γίνει ποτέ αποδεκτή από τη συνείδηση των πολιτών.

Να είναι όλοι σίγουροι για αυτό.

Κάτι που δεν είναι αποδεκτό δεν μπορεί να συνεχίσει να υπάρχει. Η ίδια η ζωή θα αποφασίσει και θα φέρει την κάθαρση.

Εγώ ζητώ από την κυβέρνηση και την Πολιτεία να επιτρέψει την έκφραση της λαϊκής ετυμηγορίας.

Θα σεβαστώ το αποτέλεσμα, σε αντίθεση με άλλους.

Θα εγγυηθώ την ισότιμη προβολή όλων των θέσεων.

Κυρίες και κύριοι,

Σας ζητώ να εγκρίνεται την πρόταση που κατέθεσα.

Θέλω όμως να προσθέσω κάτι ακόμα.

Οι ανησυχίες που έχω εκφράσει για την μετατροπή της Κω σε έναν ανεξέλεγκτο καταυλισμό παράνομων μεταναστών και προσφύγων, εξακολουθούν να υπάρχουν και έχουν ενισχυθεί.

Αυτό θα συμβεί αν δεν υπάρχουν πολιτικές ανάσχεσης των μεταναστευτικών ροών, αν όσοι θεωρούνται παράνομοι μετανάστες δεν επαναπροωθούνται ή δεν κρατούνται μέχρι την επαναπροώθηση τους.

Αν η Ευρώπη δεν δεχθεί την αναλογική κατανομή και φιλοξενία προσφύγων.

Σε ότι με αφορά, αν το hot spot λειτουργεί χωρίς προβλήματα και αν διασφαλιστεί η άμεση αναχώρηση όσων καταγράφονται από το νησί, δηλώνω ξεκάθαρα ότι θα αναγνωρίσω δημόσια το λάθος μου.

Αν όμως συμβούν όσα λέω, τι θα κάνουν όλοι οι άλλοι;

Θα αναλάβουν τις δικές τους ευθύνες;

Η εμπλοκή της Νατοϊκής Δύναμης έχει πολλά κενά.

Γνωρίζουμε όλοι ότι η Τουρκία έχει ως πάγιο στόχο την αποστρατιωτικοποίηση των νησιών της Δωδεκανήσου, για το λόγο αυτό έχει ζητήσει να εξαιρεθούν τα Δωδεκάνησα από τις επιχειρήσεις νατοϊκών σκαφών, κάτι που υποκρύπτει τον κίνδυνο να αυξηθούν οι μεταναστευτικές ροές προς τα νησιά μας.

Επίσης δεν έχει διευκρινιστεί με ποιο τρόπο τα νατοϊκά πλοία θα διαχειρίζονται τις μεταναστευτικές ροές. Όσους διασώζουν θα τους επιστρέφουν πίσω στα τουρκικά παράλια ή θα τους φέρνουν στα ελληνικά νησιά;

Με ποιο τρόπο θα κάνει η νατοϊκή δύναμη το διαχωρισμό προσφύγων και παράνομων μεταναστών.

Κυρίες και Κύριοι,

Με την αντίθεση μας στη δημιουργία του hot spot, υπερασπιζόμαστε την τουριστική ταυτότητα του νησιού μας.

Με πολύ προσπάθεια έχουμε περιορίσει τις απώλειες στις κρατήσεις, έχουμε βελτιώσει την εικόνα τον τελευταίο μήνα.

Ζητώ από τους πολίτες της Κω να υπερασπιστούμε την τουριστική μας ταυτότητα.

Να μην απαντάμε στις προκλήσεις και στη βία των κατασταλτικών μηχανισμών, που αυτό το σκοπό έχουν: να δημιουργήσουν εικόνες έντασης και αναταραχής που θα πλήξουν τον τουρισμό μας, την τοπική οικονομία και τους πολίτες της Κω.

Η διαμαρτυρία μας και η αντίθεση μας σε όλες αυτές τις μεθοδεύσεις δεν θα υποσταλούν ποτέ.

Θα είναι όμως ειρηνικές, θα διδάξουν πολιτισμό.

Καλούμε για άλλη μια φορά την Κυβέρνηση να αποσύρει τα ΜΑΤ.

Ποτέ δεν θα νομιμοποιηθεί από εμάς η μετατροπή της Κω σε επίσημη πύλη εισόδου παράνομων μεταναστών.

Ποτέ δεν θα το αποδεχθούμε.

Θα συνεχίσουμε τον αγώνα μας με κάθε νόμιμο μέσο:

-Για να απελευθερωθεί ο χώρος του στρατοπέδου στο Πυλί.

-Για να ανακληθεί η ΚΥΑ για το Λινοπότι και η απόφαση του Βακούφ για την παραχώρηση του ακινήτου.

-Για να απελευθερωθούν οι αρχαιολογικοί μας χώροι που έχουν μετατραπεί σε καταυλισμούς.

-Για να καταλάβουν όλοι ότι η Κως ήταν και θα παραμείνει τουριστικός προορισμός.

**Ο Δήμαρχος Κω**

**Γιώργος I. Κυρίτσης**